Rīgas domes Izglītības, kultūras un sporta departamentam

K. Valdemāra ielā 5, Rīga, LV-1010

e-pasts: [**iksd.integracija@riga.lv**](http://iksd.integracija@riga.lv)

Guntara Grīnvalda

e-pasts:ggrinvalds@gmail.com

**Padomes kandidāta redzējums par Memoranda īstenošanas attīstību,**

**motivācija darbam Padomē un savas jomas pārstāvībai**

Uzskatu, ka manas zināšanas un iepriekšējā pieredze politiskos, uzņēmumu un dažādu asociāciju vadošos amatos sniedz man ievērojamas priekšrocības darbam Rīgas pilsētas pašvaldības un nevalstisko organizāciju sadarbības memoranda īstenošanas padomē (turpmāk tekstā – Padome), lai uzlabotu un pilnveidotu Rīgas pašvaldības un nevalstisko organizāciju sadarbību. Ar manu dalību Padomē būs iespējams sagatavot kvalitatīvus un pārdomātus, uz pieredzi balstītus priekšlikumus par jautājumiem, kuri ir Padomes kompetencē saskaņā ar Memorandu un Padomes nolikumu, tajā skaitā par sabiedrības līdzdalības uzlabošanu Rīgā. Man kā interešu pārstāvības un lobēšanas speciālistam ir iespējams efektīvi un pārdomāti sniegt priekšlikumus par normatīvajiem aktiem un attīstības plānošanas dokumentiem, kuri attiecas uz visu nevalstisko organizāciju darbību, spriest par Memoranda īstenošanas prioritātēm, darba plāniem un ikgadējiem darbības uzdevumiem, kā arī izvērtēt Memoranda īstenošanas gaitu un izskatīt jautājumus, kas saistīti ar Rīgas pilsētas pašvaldības un nevalstisko organizāciju sadarbības turpmāku attīstību, tostarp lemt par priekšlikumiem Memoranda īstenošanai un organizēt pasākumus, lai iesaistītu pilsoniskās sabiedrības pārstāvjus aktuālu jautājumu risināšanā.

Man ir juridiskā un vadības pieredze Latvijas lielāko komerciālo nekustamo īpašumu projektu atbalstā, kas uzsākti no nulles un realizēti ar starptautisku finanšu institūciju atbalstu. Šobrīd manu klientu vidū ir Latvijas un starptautiski uzņēmumi, kuri savā darbībā saskaras ar darbību nepamatoti ierobežojošu regulējumu un/vai tā nepilnībām. Sniedzu konsultācijas viņu interešu pārstāvībā vietējo pašvaldību, valdības un parlamenta līmenī, veidojot atbilstošu un tiesisku argumentāciju. Klientu interešu pārstāvībai piedalos valdības darba grupu darbā, parlamenta komisiju darbā. Jurista, uzņēmumu un pašvaldības vadītāja, kā arī ministra zināšanas un pieredze palīdz klienta interešu izpratnei un regulējuma izmaiņu izstrādei, argumentācijai un priekšlikumu izstrādei.

Būtiskākie realizētie projekti:

* būvniecības likumdošanas un apbūves noteikumu priekšlikumi regulējuma vienkāršošanai, būvniecības nozares efektivitātei;
* “Teiksmainā Krimulda” mārketinga projekts, kas ieguvis starptautiskas žūrijas atzinību;
* tūrisma nodevas ieviešana Rīgā;
* darījuma tūrisma kā prioritātes noteikšana Rīgas un Latvijas tūrisma nozarē, panākot vadošo politiķu atbalstu un sadarbību, starptautiskas sadarbības veicināšana un pārstāvība;
* Rīgas kā nozīmīga tūrisma galamērķa popularizēšana starptautiski;
* nekustamā īpašuma darījuma notariālas formas likumdošanas iniciatīvas apturēšana;
* Latvijas Pasta bankas izveide uz Latvijas pasta finanšu pakalpojumu bāzes, investora piesaiste;
* iekšpagalmu autostāvvietu izveides prasību sakārtošana Rīgā;
* valsts un privātās partnerības projektu ideju atbalsts un darbība.

Vadīju Latvijas Lobētāju asociācijas 5 gadus kā valdes priekšsēdētājs. Esmu asociācijas izveides idejas autors un dibinātājs. Manā vadībā ir apturēta interešu pārstāvības nozari būtiski ierobežojoša likumprojekta iniciatīva un apstiprināšana.

Esmu bijis Latvijas Nacionālās nekustamo īpašumu attīstītāju alianses veidotājs un vadītājs, apvienojot lielākos nekustamo īpašumu attīstītājus Latvijā un pārstāvot valsts un Rīgas pašvaldības līmenī darbības jomas sakārtošanā. Šobrīd vadu Nekustamo īpašumu projektu attīstītāju asociāciju.

Uzskatu, ka Memorands dod Rīgas pašvaldībai iespējas aktīvi iesaistīties dialogā ar sabiedrību un uzņēmējiem pārdomātu un izdiskutētu lēmumu pieņemšanai Rīgas domē. Padomei jākļūst par vidutāju un interešu pārstāvniecības institūciju ciešā sadarbībā un dialogā ar sabiedrību un uzņēmējiem. Padome ar manu līdzdalību tās darbā sniegs atbalstu Rīgas domei pieņemt dažādu interešu sabalansētus lēmumus.

Uzskatu, ka mana pieredze dažādās jomās un amatos kalpos Rīgas pašvaldības un nevalstiskā sektora komunikācijas, darbības pilnveidošanai un tālākai attīstībai!

Ar cieņu, Guntars Grīnvalds

**Dokuments parakstīts ar drošu elektronisko parakstu un satur laika zīmogu!**